recursal/SuperWikiNEXT-32B huggingface dataset:
**Hyrnétho** alebo **Hyrnéthó** (starogr. *Ὑρνηθώ* – *Hyrnétho/iný prepis Hyrnéthó*) je v gréckej mytológii dcéra argejského kráľa Temena, pochádzajúceho z rodu *Heraklovcov*.

Hyrnétho bola Temenovým najmilejším dieťaťom. Keď sa neskôr vydala za Déifonta, za jedného z najschopnejších veliteľov, Temenos favorizoval dcéru Hyrnétho a jej manžela Déifonta viac ako svojich synov. Jeho synom sa to nepáčilo a keďže ho podozrievali, že vládu v Argu chce preniesť na Déifonta a na Hyrnétho, zosnovali proti nemu sprisahanie a zosadili ho.(podľa inej verzie ho dali zavraždiť) Vlády v Argu sa potom zmocnil Temenov najstarší syn Keisos.

Pre nezhody so svojimi bratmi odišla potom Hyrnétho so svojim manželom na východ Argolidy do mesta Epidauros, kde sa usadila. Tam sa jej narodili synovia Antimenes, Xanthippos, Argeios a dcéra Orsobia. Jej bratia však aj naďalej proti nim brojili a snažili sa sestru od manžela odlákať. Keď všetky ich plány zlyhali, bratia Kerynes a Falkes sa dohodli, že sestru unesú. Po únose ich Déifontes prenasledoval a hneď ako ich dohonil, šípom zastrelil Keryna, ale na Falka, ktorý držal Hyrnétho, sa neodvážil vystreliť, lebo sa bál, že schybí. Keď sa ju potom snažil dostať z jeho zovretia, Hyrnétho bratom navlačovaná, počas ich zúrivého boja na následky zranení umrela.

Déifontes a jeho deti potom jej mŕtve telo pochovali, nad hrobom jej následne dali vybudovať *héroón* a okrem iných pôct ustanovili, že z olív a z plodov iných stromov, ktoré vyrastú na tomto okrsku, nesmie nikto nič odniesť, ale všetko sa musí nechať v zemi zasvätenej Hyrnétho. Miesto, kde ju pochovali, dostalo meno *Hyrnéthion*.

Referencie a bibliografia
-------------------------

1. 1 2 3  Pausanias. *Pausaniás, cesta po Řecku I.*. Praha : nakladatelství Svoboda, 1973. 66-602-22-8.6. S. 161.
2. 1 2  Apollodoros, *Bibliotheca*, 2,8,5.
3. ↑  Pausanias. *Pausaniás, cesta po Řecku I.*. Praha : nakladatelství Svoboda, 1973. 66-602-22-8.6. S. 178.
4. 1 2 3 4 5  Pausanias. *Pausaniás, cesta po Řecku I.*. Praha : nakladatelství Svoboda, 1973. 66-602-22-8.6. S. 183-184.
Animácia šírkovej modulácie signálu. Signál má konštantnú periódou a premenlivú striedu D (0 - 100 %).
Jednoduchá metóda generovania PWM signálu (fialový priebeh dolu), šírkovo modulovaného vstupným signálom (zelený priebeh hore). Okamžitá hodnota vstupného signálu sa komparátorom porovnáva s okamžitou hodnotou pomocného signálu s pílovitým priebehom (modrý priebeh hore). Ak je hodnota vstupného signálu väčšia než pílovitého, PWM výstup je v aktívnom stave (log.1), v opačnom prípade v neaktívnom (log.0).
**Impulzová šírková modulácia** alebo **pulzno-šírková modulácia** alebo **pulzná šírková modulácia** alebo **šírková modulácia**, skr. **PWM** (z angl. *Pulse width modulation*) je modulácia periodického signálu zmenou striedy (šírky impulzu) v závislosti od nejakej vstupnej veličiny za účelom prenosu informácie, alebo vysoko efektívnej regulácie elektrického výkonu, dodávaného do záťaže.

Vysoká účinnosť pri regulácii výkonu je daná tým, že regulátor je (v ideálnom prípade) vždy buď úplne uzavretý, alebo úplne otvorený. Nevznikajú v ňom preto tepelné straty v dôsledku úbytku napätia na regulačnom prvku s odporovým charakterom (rezistor, polovodičový priechod), ako je tomu pri spojitých regulátoroch. Je to však vykúpené zložitejším zapojením nespojitých regulátorov, vysokými nárokmi na použité spínacie súčiastky a vysokofrekvenčným rušením, vznikajúcim rýchlym prerušovaním výkonového obvodu, ktoré je potrebné odstraňovať filtrami a elektromagnetickým tienením nespojitého regulátora.

Využitie
--------

* Telekomunikácie – zmenou šírky impulzu je možné kódovať informáciu pri prenose
* Spínané zdroje elektrického napätia
* Nízkofrekvenčné zosilňovače triedy D. Signál z pomocného oscilátora sa šírkovo moduluje vstupným audiosignálom.
* Syntéza zvuku a tvorba zvukových efektov

Referencie
----------

1. ↑  GLADIŠOVÁ, Iveta; MIHALÍK, Ján. *Modulované signály*. 1. vyd. Košice : Technická univerzita v Košiciach, 2016. Dostupné online. ISBN 978-80-553-2442-5. S. 40 – 44.

Pozri aj
--------

* Strieda
* Modulácia

Iné projekty
------------

Commons
* Spolupracuj na Commons Commons ponúka multimediálne súbory na tému **PWM**

Externé odkazy
--------------

* Príklady zapojení na generovanie PWM v angličtine
* Generovanie PWM pomocou časovača NE555 v angličtine

| * z
* d
* u
Druhy modulácie |
| --- |
| Spojite modulované harmonické signály | 
* AM
* FM
* PM

 |
| Nespojite modulované (kľúčované)harmonické signály | 
* ASK
* FSK
* PSK
* APSK
* DPSK
* QPSK
* MSK
* GMSK
* QAM

 |
| Spojite modulované pulzné signály | 
* PAM
* PWM
* PPM

 |
| Nespojite modulované (kvantované)pulzné signály | 
* PCM
* ΣΔM

 |
| Pozri aj | 
* linkový kód
* modulátor
* demodulátor
* modem
* multiplex
* TDM
* FDM
* OFDM

 |
Meltová zmes
Hrnček melty
**Melta** je názov pre kávovinovú zmes koreňa čakanky, cukrovej repy, drvených zŕn jačmeňa a žita a názov pre nápoj pripravovaný z tejto zmesi. Melta je obohatený nápoj cigorka (=cigória; z lat. *cichorium* = čakanka), ktorá sa používala najmä v časoch ekonomickej krízy (počas vojny a podobne) ako lacnejšia náhrada (surogát) kávy. Na rozdiel od kávy však melta neobsahuje kofeín, je teda vhodná aj pre deti a dojčiace matky. Farba zmesi aj aróma nápoja je kávová.

Melta bola veľmi obľúbená v dobách kávových kríz, napr. počas napoleónskych a svetových vojen.

Nápoj sa pripravuje vysypaním zmesi do vriacej vody a následným precedením, konzumovať ho je možné ako horúci, tak aj studený nápoj. Hotový nápoj je možné potom buď piť, alebo do neho namáčať kúsky pečiva, napr. bábovku.

Meltový nápoj možno ľubovoľne dochutiť, najčastejšie sa dolieva mliekom či smotanou.

Pozri aj
--------

* cikorka
* káva
* kávovina
* bikáva

Zdroj
-----

*Tento článok je čiastočný alebo úplný preklad článku Melta na českej Wikipédii.*
**Imrich Barta** (\* 1925, Šamorín – † 1999, Bratislava) bol slovenský architekt a maliar gréckeho pôvodu. Obrazy maľoval v impresionistickom štýle. 

Bol hlavným architektom pre stavbu mestskej časti Petržalka, tento projekt však bol socialistickou vládou z dôvodu vysokých finančných nákladov zastavený a naprojektovaná bola súčasná, menej nákladná Petržalka. Bol aj autorom projektu moderného dunajského nábrežia, ktorý však vláda tiež nepodporila. Bol prvým architektom, ktorý plánoval rozšíriť centrum moderného mesta k Dunaju. V roku 2010 bola postavená na tomto mieste obchodná čast Eurovea, ako vôbec prvé zrealizovanie Bartovej vízie. Imrich Barta reštauroval aj mnoho slovenských kostolov.

Bol hlavným architektom, spoločne s Jánom Štellerom, aj pri projektovaní bratislavskej mestskej časti Ružová dolina. Projekt bol naprojektovaný a realizovaný v rokoch 1959 až 1963.

Zdroje
------

* M. Dula, H. Moravčíková, Slovenská architektúra v 20. storočí
* Stredné odborné školy v Ružovej doline
* Zaujímavosti

Autoritné údaje: * SNK: 157717
Počiatočné postavenie figúrok na doske 10x10
**Dáma** je dosková strategická hra. Existuje jej viacero variantov, napr. klasická dáma, žravá dáma a poľská dáma.

Klasická dáma
-------------

U nás najrozšírenejší a najznámejší variant.

1. Hrá sa na šachovnici 8x8.
2. Súperi majú na začiatku po osem figúrok pešiakov stojacich na protiľahlých stranách v prvých dvoch radoch na čiernych políčkach.
3. Všetky figúry sa pohybujú po diagonálach, nemôžu preskakovať figúrky vlastnej farby.
4. Pešiaci sa pohybujú iba dopredu. Ak neberú súperovu figúru, pohybujú sa po jednom políčku. Ak berú súperovu figúru, preskočia ju a tak ju zoberú, ak môžu preskočiť aj ďalšiu súperovi figúrku, môžu preskočiť a zobrať aj tú.
5. Keď pešiak dôjde na druhú stranu šachovnice, zmení sa na *dámu*.
6. Dáma sa pohybuje dopredu aj dozadu o ľubovoľný počet polí.
7. Ak v danom ťahu hráč môže vyhodiť súperovu figúrku, ale žiadnu nevyhodí, súper mu za trest môže figúrku, ktorá mohla brať pred uskutočnením vlastného ťahu, vziať. Ak figúrka, ktorou ťahal, mohla vziať ešte ďalšiu figúrku, súper mu ju môže pred vlastným ťahom vziať.
8. Dáma má prednosť. Ak hráč môže vziať súperovi figúrku (figúrky) pešiakom aj dámou a vezme pešiakom, protihráč mu pred uskutočnením vlastného ťahu môže dámu, ktorá mohla brať, zobrať.
9. Vyhráva hráč, ktorý zoberie súperovi všetky figúrky. Partia končí remízou: a) ak hráč, ktorý je na ťahu, nemôže uskutočniť ťah; b) ak už teoreticky nemožno pri pozornej hre súperovi vziať žiadnu figúrku.

Česká dáma
----------

Podobné pravidlá, ako v klasickej dáme, ale figúrky stoja v prvých troch radoch, teda každý hráč má na začiatku 12 pešiakov. V českej dáme sa používajú kamene a nie pešiaci ako v hre šachy.
Skákať je povinnosť, hráč to nemôže odignorovať, pričom dáma má vždy prednosť, tá môže skákať pozdĺž celej diagonály aj viac kameňov naraz, napr. môže skočiť aj 4 kamene naraz v myslenom kosoštvorci. Remíza je ak 15 ťahov po sebe nestane výmena figúrok, príp. ak hráč nepotiahne kameňom. Hráč prehráva, ak stratí všetky svoje figúrky (kamene a dámy), a to aj vtedy, keď ich má, ale sa už nemá kam pohnúť. Úplne presné pravidlá českej dámy nájdete na www.damweb.cz.

Žravá dáma
----------

Platia pri nej tie isté pravidlá ako v klasickej dáme, ale vyhráva hráč, ktorý nemá ani jednu figúru. Ak hráč môže brať, tak musí brať. Neplatí pravidlo „dáma má prednosť".

Medzinárodná dáma alebo Poľská dáma
-----------------------------------

Hrá sa na šachovnici 10x10, figúrky stoja v prvých troch radoch. Ostatné pravidlá sú rovnaké ako v klasickej dáme, pešiak ale berie aj dozadu.

V medzinárodnej dáme sa uskutočňujú aj medzinárodné turnaje a majstrovstvá sveta. Národné zväzy sú združené vo FMJD.

Iné projekty
------------

Commons
* Spolupracuj na Commons Commons ponúka multimediálne súbory na tému **Dáma (hra)**

Externé odkazy
--------------

* Oficiálna stránka FMJD (po anglicky)
**Gorgé** alebo **Gorga** (starogr. *Γόργη* – *Gorgé*, lat. *Gorge*) je v gréckej mytológii dcéra líbyjského kráľa Danaa a a jednej z jeho manželiek Hamadryád.

Podľa antického autora Apollodora z Atén bola Gorgé jedna z päťdesiatich dcér líbyjského kráľa Danaa a jeho manželky Hamadryády Foiby, alebo Atlanteie. O dcéry Danaa sa uchádzalo päťdesiat synov jeho brata Aigypta, ktorý vládol v susednom Egypte. Keďže Danaos so svadbou nesúhlasil, Aigyptos mu vypovedal vojnu a porazil ho. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.

Gorge za manžela vybrali Hippothoa, syna Aigypta a jeho arabskej manželky. Keď sa potom chystala hromadná svadba, Danaos dcéram prikázal, aby svojich manželov počas svadobnej noci zavraždili. Okrem Hyperméstry, všetky dcéry príkaz otca splnili a bohovia ich za tento hrozný skutok po smrti odsúdili na večný trest nosiť v podsvetí do deravého džbána vodu.

Referencie a bibliografia
-------------------------

1. 1 2 3 4  Apollodoros, *Bibliotheca*, 2,1,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
**Haagsky program** je propedeutický program vo vzťahu k Zmluve o Ústave pre Európu, až do nadobudnutia jej platnosti.

Charakteristika
---------------

Zakladá sa na všeobecných zásadách subsidiarity, proporcionality, solidarity a rešpektovaní rôznych právnych systémov a tradícií členských štátov. Cieľom programu je zlepšenie regulovania migračných prúdov a kontroly na vonkajších hraniciach, boj proti cezhraničnému organizovanému zločinu, potláčanie hrozby terorizmu, vzájomné uznávanie súdnych rozhodnutí a osvedčení v občianskych a trestných veciach, odstraňovanie právnych a súdnych prekážok v občianskych a rodinných veciach, ktoré majú cezhraničné dôsledky. 

V rámci programu Európska rada zdôraznila dôležitosť odstránenia kontrol na vnútorných hraniciach, pokračovanie postupného budovania integrovaného systému ochrany (správy) vonkajších hraníc a posilňovanie kontrol a dozoru na vonkajších hraniciach únie. Zároveň si je Európska rada vedomá, že kontrola a dozor na vonkajších hraniciach spadajú do právomoci vnútroštátnych policajných a bezpečnostných orgánov a jej realizácia môže byť efektívna a kvalitná len na základe účasti národných expertov, ktorí môžu členským štátom na ich žiadosť poskytnúť rýchlu technickú a operačnú pomoc. Dôležitou súčasťou kontroly a dozoru na vonkajších hraniciach má byť aj zriadenie fondu pre správu hraníc spoločenstva a doplnenie existujúceho Schengenského hodnotiaceho mechanizmu. Nezanedbateľná je taktiež výzva Európskej rady adresovaná členským štátom na zlepšenie spoločných analýz migračných trás a praktík pašovania nelegálnych migrantov na územie štátov únie. 

Európska rada v programe zdôraznila potrebu ďalšieho rozvoja spoločnej vízovej politiky ako súčasť viacvrstvového systému, ktorého cieľom je uľahčovanie legitímneho cestovania a riešenie ilegálneho prisťahovalectva prostredníctvom ďalšej harmonizácie vnútroštátnych právnych predpisov a postupov pri vybavovaní osôb na miestnych konzulárnych misiách. Z dlhodobého hľadiska by sa mali zriadiť taktiež spoločné vízové úrady. Program poukazuje aj na intenzívnejšiu praktickú spoluprácu medzi policajnými a bezpečnostnými orgánmi v oblasti účinného boja proti cezhraničnej organizovanej trestnej činnosti. Dôležitou oblasťou sa stáva politika návratu a readmisie na základe spoločných minimálnych noriem, ktoré by obsahovali zriadenie Európskeho fondu na návrat, zriadenie spoločných integrovaných programov na návrat, či včasné uzavretie readmisných dohôd spoločenstva s rizikovými štátmi. Uvedený program má význam aj pre ďalší vývoj Schengenského systému, predovšetkým v oblasti kontroly pohybu a pobytu cudzincov na území Európskej únie.

Externé odkazy
--------------

* Slovenská terminologická databáza
Súradnice: 42°41′45″S 23°19′45″V﻿ / ﻿42,695833°S 23,329167°V﻿ / 42.695833; 23.329167

**Chrám svätého Mikuláša Divotvorcu** (bulh. църква "Св. Николай Чудотворец", rus. Це́рковь святи́теля Никола́я Чудотво́рца), známy tiež ako **Ruská cerkev** (bulh. Руска църква), je pravoslávnym chrámom v hlavnom meste Bulharska Sofia, ktorý patrí pod správu Ruskej pravoslávnej cirkvi (patriarchát Moskva). Patrí medzi architektonické významné stavby ruskej architektúry na území Bulharska.

Dejiny
------

V roku 1882 Bulhari zbúrali na mieste dnešného chrámu moslimskú mešitu, ktorá bola postavená v časoch osmanskej nadvlády. Bulhari potom začali plánovať stavbu chrámu, ktorý by pripomínal oslobodenie Bulharska spod osmanskej nadvlády a súčasne vyjadroval vďaku ruským osloboditeľom. K stavbe nového chrámu prispela aj snaha ruského diplomata Sementovského-Kurilla, ktorý svoj úrad zastával v rokoch 1908 až 1911 a obrady Bulharskej pravoslávnej cirkvi sa mu nezdali dostatočne pravoslávne. Stavba nového chrámu sa realizovala v rokoch 1907 až 1914. Chrám bol posvätený 11. (24.) novembra 1914 a slúžil pomerne veľkej ruskej komunite, ktorá žila v Sofii. Po vstupe Bulharska do prvej svetovej vojny (po boku Nemecka) boli bohoslužby pre ruskú komunitu prerušené. Po boľševickej revolúcii v Rusku (1917) chrám slúžil pre ruských emigrantov a patril pod jurisdikciu Ruskej pravoslávnej cirkvi v zahraničí. Po roku 1945 však patrí pod Moskovský patriarchát.

Architektúra
------------

Chrám je vybudovaný v ruskom architektonickom štýle. Má päť zelených cibuľovitých veží. Stavba pripomína staroruskú moskovskú architektúru 17. storočia, ktorá hýri pestrými farbami a zlatom. Vyzdobená je nástennými maľbami v štýle Novgorodskej maliarskej školy. Preto mnohí nazývajú chrám aj ako ruská cerkev.

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Mikuláša Divotvorcu (Sofia)**

Externé odkazy
--------------

* Oficiálna stránka chrámu
* Ц. Кьосева. Установление болгаро-советских дипломатических отношений (1934) и судьбы посольской церкви в Софии
**2C-B-FLY** (slangové názvy: **muška**,[chýba zdroj] chemický názov: **8-brómo-2,3,6,7-benzodihydrodifuranetylamín**) je psychedelický fenyletamín chemickej rodiny 2C. Bol prvý krát syntetizovaný Aaronom P. Monteom v roku 1996. Látka nebola podrobená veľkému množstvu výskumov, avšak jeho výskyt ako syntetická droga (tzv. *dizajnérska*) viedol americkú DEA vydať analytické výsledky pre toto psychedelikum a iné príbuzné látky.

Dávkovanie
----------

Alexander Shulgin stanovuje orálne dávkovanie 2C-B-FLY na 10 mg.[chýba zdroj]

Toxicita
--------

Toxicita 2C-B-FLY v ľuďoch je neznáma. Dve smrti nastali v októbri roku 2009, v Dánsku a USA, po požití látky predávanej ako 2C-B-FLY v malom obchode s tzv. výskumnými chemikáliami (angl. *research chemicals*; RC), ktorá ale v skutočnosti obsahovala Bromo-DragonFLY (analóg 2C-B-FLY) kontaminovaný malým množstvom neidentifikovaných nečistôt.

História
--------

V roku 2019 sa stala skupinou molekúl študovaných francúzskym laboratóriom Caulredaitens.[chýba zdroj]

Legalita
--------

### Kanada

K 31. októbru 2016; 2C-B-FLY je kontrolovaná látka pod tzv. Súpisom III v Kanade.

### USA

2C-B-FLY je nekontrolovaná a nesupísaná látka v USA. Avšak môže spadať pod dohľad Federálny akt analógov ak je určený na ľudskú konzumáciu vďaka podobnosti s 2C-B.

### Slovensko

2C-B-FLY sa zatiaľ nevyskytuje v žiadnej drogovej legislatíve Slovenska.

Farmakológia
------------

Halucinogénický efekt je sprostredkovaný jeho čiastočnou agonistickou (tzv. aktivačnou) v sérotoninovom receptore 5-HT2A, ale taktiež má veľkú väzbovú afinitu pre receptory 5-HT1D, 5-HT1E, 5-HT1A, 5-HT2B a 5-HT2C.

Výskumníci predpokladajú, že môže pôsobiť i ako inhibítor monoaminooxidázy, kvôli čomu je nebezpečné používať 2C-B-FLY zároveň s látkami ako je MDMA alebo Tramadol.

Referencie
----------

1. ↑   *Erowid 2C-B-Fly Vaults : 2C-B-FLY* [online].. Dostupné online.
2. ↑   *Reed EC, Kiddon GS. The Characterization of Three FLY Compounds (2C-B-FLY, 3C-B-FLY, and Bromo-DragonFLY)* DEA Microgram Journal*. 2007;Volume 5, Numbers 1-4* [online].. Dostupné online. Archivované 2009-10-15 z originálu.
3. ↑   *Erowid 2C-B-Fly Vault: Death Reports 2009* [online]. [Cit. 2022-12-18]. Dostupné online.
4. ↑  Regulations Amending the Food and Drug Regulations (Part J — 2C-phenethylamines)
5. ↑  RAY, Thomas S.. Psychedelics and the Human Receptorome. *PLoS ONE*, 2010-02-02, roč. 5, čís. 2, s. e9019. Dostupné online [cit. 2022-01-27]. ISSN 1932-6203. DOI: 10.1371/journal.pone.0009019. (po anglicky)
6. ↑  Thomas S. Ray. Psychedelics and the Human Receptorome. *PLOS ONE*, February 2010, s. e9019. DOI: 10.1371/journal.pone.0009019. PMID 20126400.

Zdroj
-----

*Tento článok je čiastočný alebo úplný preklad článku 2C-B-FLY na anglickej Wikipédii.*
Súradnice: 42°00′25″S 24°52′32″V﻿ / ﻿42,006944°S 24,875556°V﻿ / 42.006944; 24.875556

**Chrám svätého Vasiľa a svätej Maríny** (bulh. Храм "Свети Василий и света Марина" - Chram "Sveti Vasilij i sveta Marina") je pravoslávny chrám nachádzajúci sa v miestnej časti Metocha v centrálnej časti mesta Asenovgrad v Plovdivskej oblasti v južnom Bulharsku.

Charakteristika
---------------

Chrám svätého Vasiľa a svätej Maríny sú vlastne chrámy dva. Na mieste stál najskôr chrám svätej Maríny, ku ktorému patrí aj kaplnka Zosnutia svätej Anny a neskôr v roku 1859 bol v tesnej blízkosti postavený chrám svätého Vasiľa, ktorý mal pôvodne slúžiť len ako kaplnka a preto je aj postavený tým štýlom. Je to jednoloďová budova s jednou apsidou a neskôr pristavaným nartexom (chrámová predsieň). Chrám svätej Maríny bol zbúraný a liturgické predmety zvnútra boli premiestnené do chrámu svätého Vasiľa vrátane dreveného ikonostasu a ikon. Z chrámu svätej Maríny ostala zvonica z roku 1840, ktorá od doby zbúrania chrámu slúži ako zvonica pre chrám svätého Vasiľa, ako aj malá kaplnka Zosnutia svätej Anny.

Galéria
-------

* Chrám svätého Vasiľa a zvonica chrámu svätej MarínyChrám svätého Vasiľa a zvonica chrámu svätej Maríny
* Chrám svätej Maríny - kaplnka Zosnutia svätej AnnyChrám svätej Maríny - kaplnka Zosnutia svätej Anny
* Chrám svätého VasiľaChrám svätého Vasiľa
* Chrám svätého VasiľaChrám svätého Vasiľa
* Chrám svätého Vasiľa - celkový pohľadChrám svätého Vasiľa - celkový pohľad
* Chrám svätej Maríny - zvonicaChrám svätej Maríny - zvonica
* Chrám svätej Maríny - zvonicaChrám svätej Maríny - zvonica
* Chrám svätej Maríny - zvonicaChrám svätej Maríny - zvonica
* Chrám svätej Maríny - zvonicaChrám svätej Maríny - zvonica
* Chrám svätej Maríny - zvonicaChrám svätej Maríny - zvonica

Zdroj
-----

*
Súradnice: 48°14′47″S 19°36′15″V﻿ / ﻿48,2463889°S 19,6041667°V﻿ / 48.2463889; 19.6041667

**Dálovský močiar** je prírodná rezervácia v správe štátnej ochrany prírody Cerová vrchovina.

Nachádza sa v katastrálnom území obce Veľká nad Ipľom v okrese Lučenec v Banskobystrickom kraji. Územie bolo vyhlásené v roku 1999 a naposledy novelizované v roku 2012 na rozlohe 82,4501 ha. Ochranné pásmo nebolo určené.

Predmetom ochrany je: *Účelom vyhlásenia prírodnej rezervácie je ochrana biotopov európskeho významu: Prirodzené eutrofnéa mezotrofné stojaté vody s vegetáciou plávajúcich a/alebo ponorených cievnatých rastlín typu Magnopotamionalebo Hydrocharition (3150), Vlhkomilné vysokobylinné lemové spoločenstvá na poriečnych nivách od nížin do alpínskeho stupňa (6430) a Nížinné a podhorské kosné lúky (6510), biotopov národného významu, druhoveurópskeho významu a druhov národného významu.*

Referencie
----------

1. ↑  Dálovský močiar. In:  *Zoznam osobitne chránených častí prírody SR* [online]. Banská Bystrica: Štátna ochrana prírody SR. Dostupné online.

Externé odkazy
--------------

* Dálovský močiar v Zozname osobitne chránených častí prírody SR
* Chránené územia, Štátna ochrana prírody Slovenskej republiky

Zdroj
-----

*Tento článok je čiastočný alebo úplný preklad článku Dálovský močiar na českej Wikipédii.*
Kláštor Ferrières
**Kláštor Ferrières** (franc. *Abbaye Saint-Pierre-et-Saint-Paul de Ferrières*) je benediktínsky kláštor vo Ferrières-en-Gâtinais v departemente Loiret v centrálnom Francúzsku. 

Bol založený pravdepodobne v 7. storočí a v 9. storočí v ňom fungovalo významné skriptórium. Budova kostola zasväteného sv. Petrovi a Pavlovi pochádza z 12. a 13. storočia. Bližšie informácie o dejinách konventu nie sú zachované.

V roku 1921 bol kláštor zaradený medzi monument historique.

Literatúra
----------

* Jean-Marie Pérouse de Montclos (dir.), *Le guide du Patrimoine : Centre.* Val de Loire, Paris, ministère de la Culture, Hachette, 1988 (ISBN 2-01-018538-2), p. 352-353
* Marcel Aubert, Ferrières-en-Gâtinais, p. 219-232, dans *Congrès archéologique de France. 93e session*. Orléans. 1930, Société française d'archéologie, Paris, 1931
* *Dictionnaire des églises de France*: Val de Loire Berry, t. IIID, Paris, Robert Laffont, 1967, p. 76-77

Referencie
----------

1. ↑  . Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Kláštor Ferrières**

Externé odkazy
--------------

* Le Loiret au temps des abbayes
* Ferrières-en-Gâtinais
* Base Mérimée : Ancienne abbaye
* *Catholic Encyclopedia*: Abbey of Ferrières

Zdroj
-----

*Tento článok je čiastočný alebo úplný preklad článku Klášter Ferrières na českej Wikipédii.*
*Dafnis*, rytina:Václav Hollar (1607–1677)
**Dafnis** (starogr. *Δάφνις* – *Dafnis*, lat. *Daphnis*) je v gréckej mytológii syn boha Herma a neznámej nymfy, prvý skladateľ a spevák pastierských piesní.

Dafnis sa narodil na Sicílii, v krásnom kraji, kde rástlo mnoho vavrínov. Keďže bol vavrín v gréckej mytológii stromom, na ktorý bola premenená nymfa Dafné, rodičia ho pomenovali po nej.

Svoje šťastie si potom na rozdiel od iných mužov, nehľadal vo vojnovej sláve a v hromadení majetku, ale venoval sa hudbe, ktorá ho nakoniec aj preslávila. Stal sa zakladateľom nového umeleckého žánru gréckeho folklóru, ospevujúceho idylický pastiersky život. Dafnis bol krásny muž, ktorého miloval boh Apolón a tamojšie nymfy ho počas pasenia tiež rady navštevovali.

Dafnis sa neskôr zamiloval do jednej z nýmf, (podľa Parthenia do nymfy Echenaidy) ktorá ho následne zaviazala prísahou, že kým budú jeho oči vidieť, nesmie jej byť neverný. V prípade, že by prísahu porušil, oslepne. Keď potom Dafnis podľahol zvodom dcéry svojho kráľa, skutočne oslepol. Potom už skladal a spieval len smutné piesne a ako blúdiaci slepec žalostne zahynul po páde do priepasti. (podľa inej verzie sa premenil na kameň).

Referencie a bibliografia
-------------------------

1. 1 2  Diodoros, *Bibliotheca historia*, 4,84,1-2.
2. 1 2 3  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 99-100.
3. ↑  Servius, *In Vergilii Bucolica commentarii*, 10,26.
4. 1 2  Parthenios, *Erotica pathemata*, 2,29.
5. 1 2 3  Claudius Aelianus, *Varia Historia*, 10,18.
6. ↑  Ovidius, *Metamorphoses*, 4,271-285.
**Klárov** je námestie na Malej Strane za Mánesovým mostom v Prahe, patriace pod Prahu 1.

Námestie dostalo názov *Klárov* v roku 1922, keď bolo pomenované na počesť profesora a jazykovedca Aloisa Klara. Ten na začiatku 19. storočia venoval veľa času problémom nevidiacich a už v roku 1807 bol jedným zo zakladateľov *ústavu pre nevidiace deti a pre deti so zrakovými chorobami*, ktorý stál na Hradčanoch. Taktiež založil v roku 1832 na Kampe *ústav pre dospelých nevidiacich*, ktorý im mal poskytnúť dostatočné zaopatrenie a taktiež možnosť pracovať. Zriadil i nadáciu ústavu a priviedol do nej bohatých mecenášov. Po jeho smrti v tejto činnosti pokračoval jeho syn Pavel Alois Klar, ktorému pomáhala ako jeho matka, tak i jeho manželka, grófka Vratislavová z Mitrovíc.

V rokoch 1836 - 1844 bola v dnešnom Klárove vybudovaná nová budova ústavu, ktorá stojí vedľa stanice metra „Malostranská" a Valdštejnskeho paláca. Základný kameň tejto stavby položil sám arciknieža František Karel.
Kláštor v Dolním Ročove
**Kláštor Nanebovzatia Panny Márie** v Dolním Ročove je augustiniánsky kláštor založený koncom 14. storočia, určený pre dvanásť rehoľníkov a pôvodne nazývaná *Področov*. Od začiatku fungovania konventu je doložené varenie piva priamo v kláštore.

Dejiny
------

Znak augustiniánskeho rádu
Zakladateľom kláštora bol roku 1373 Albrecht z Kolovrat, ktorý tu bol na vlastné prianie tiež pochovaný.

Najväčšou pohromou po husitských vojnách bola pre kláštor tridsaťročná vojna. Roku 1631 ho napadli, vylúpili a zničili Sasi. Rod zakladateľa zostal štedrým donátorom po celú dobu trvania kláštora a pomáhal finančne dotovať opravy a prestavby kláštorných budov.

V rokoch 1715 - 1718 Jan Blažej Santini-Aichel pristaval do priečelia kostola veľkú vežu a zriadil kaplnku. Roku *1743* bolo v Ročove založené "Arcibratstvo požehnaného čierneho koženého opasku svätej matky Moniky pod materským a veľkomožným opatrovaním a menom Márie Panny utešiteľky". Na počesť vzniku bratstva bola 1. septembra usporiadaná veľká slávnosť s procesiou.

Po niekoľkých rokoch vyčíňania prírodných živlov bola potrebná výrazná rekonštrukcia kláštora, ku ktorej bol povolaný Kilián Ignác Dientzenhofer, ktorý mal v tom čase dvoch synovcov ako novicov v miestnom kláštornom spoločenstve. V roku 1746 bol položený základný kameň kláštorného kostola Nanebovzatia Panny Márie - k vysviacke došlo roku 1750. Potom sa stavby ujal Anselmo Lurago. 

Roku 1950 bol kláštor zásahom štátnej moci zrušený a využíval sa ako skladisko, väzenie, či útulok pre psychicky chorých. Rádu bol vrátený po roku 1989. V súčasnosti funguje ako sklad humanitárnej pomoci charity Praha a prehliadka kostola je možná po dohovore, alebo v rámci omše.

Interiér kostela
----------------

* Gotická socha madony na hlavním oltári
* Interiér baziliky
* Boční oltáre
* Znak rádu
* Baroková kazateľnica
* Chrámová loď

Externé odkazy
--------------

* Stránka českej provincie Rádu sv. Augustína

Zdroj
-----

*Tento článok je čiastočný alebo úplný preklad článku Klášter Dolní Ročov na českej Wikipédii.*
**2K Czech** (v minulosti Illusion Softworks) je česká firma zaoberajúca sa vývojom počítačových hier. Firma bola v roku 2017 zlúčená pod herné štúdio Hangar 13, ale aj napriek tomu sa meno firmy nezmenilo.

História
--------

Firmu založil v roku 1997 Petr Vochozka. 8. januára 2008 spoločnosť Illusion Softworks kúpila Take 2 Interactive a začlenila ju do svojej divízie 2K Games a následne ju premenovala na 2K Czech. Firma má centrálu v Brne. V minulosti existovali aj dve ďalšie pobočky v Prahe, jedna v meste Zlín, druhá v Bratislave a tretia v Košiciach. Spoločnosť Illusion Softworks úzko spolupracovala s teamom Pterodon, ktorý je autorom série Vietcong. Po dokončení hry Vietcong 2 bol Pterodon rozpustený a väčšina jeho ľudí prešla do Illusion Softworks. V roku 2017 bola spoločnosť spojená do Hangar 13.

Vydané hry
----------

* 1999 - Hidden & Dangerous
* 1999 - Hidden & Dangerous: Fight for Freedom
* 2002 - Mafia: The City of Lost Heaven
* 2003 - Hidden & Dangerous 2
* 2004 - Hidden & Dangerous 2: Sabre Squadron
* 2006 - Hidden & Dangerous 2: Courage Under Fire
* 2004 - Wings of War
* 2005 - Chameleon
* 2005 - Circus Grande
* 2010 - Mafia II
* 2011 - Top Spin 4 - iba pre PS3, Xbox a Wii
* 2016 - Mafia III (spolupráca s Hangar 13)

Referencie
----------

1. ↑  Účetní závěrka 2K Czech, s.r.o. za za finanční rok 1. dubna 2021 - 31. března 2022, strana 23

Externé odkazy
--------------

* www.2kczech.com

Zdroj
-----

*Tento článok je čiastočný alebo úplný preklad článku 2K Czech na českej Wikipédii.*

| * z
* d
* u
*Mafia* |
| --- |
| Hry | 
* *Mafia I*
* *Mafia II*
* *Mafia III*
* *Mafia: Definitive Edition*

 |
| Súvisiace články | 
* 2K Czech (Daniel Vávra)
* Hangar 13 (Haden Blackman)

 |
**360-stupňová spätná väzba** je nástroj rozvoja ľudských zdrojov, ktorého podstatou je viacnásobné hodnotenie pracovníka zo strany jeho spolupracovníkov. Postupné, viacnásobné hodnotenie je najvýraznejším znakom tohoto nástroja. Výsledkom viacnásobného hodnotenia je informácia, teda spätná väzba hodnotenému o tom, ako iní vidia jeho správanie, ako ho hodnotia a ako na nich pôsobí. Je to informácia od ľudí, s ktorými prichádza v práci do styku, od jeho bezprostredných spolupracovníkov. Medzi hodnotiteľmi sú obvykle iba tí spolupracovníci, ktorí ho dokážu - v rôznych situáciách - ohodnotiť najlepšie. Je to jeho *bezprostredný nadriadený*, potom *kolegovia na rovnakej úrovni*, ďalej ľudia, ktorých vedie, teda jeho *podriadení* a niekedy aj *zákazníci*, s ktorými prichádza do styku. Okrem toho manažér hodnotí aj sám seba. Manažéri sú zvyčajne hodnotení na základe dopredu vybraných kompetencií, resp. výkonových štandardov zodpovedajúcich ich pracovnému zaradeniu, definícii pracovného miesta a povahe profesie.

Použitie
--------

Situácie, kedy sa 360-stupňová spätná väzba používa, bývajú rôzne. Prvým je použitie ako *systémového nástroja rozvoja ľudí*. Na základe jeho výsledkov sú odvodzované rozvojové plány - individuálne, ale aj celo firemné. Opakované použitie 360-stupňového hodnotenia (po realizácii rozvojových plánov) slúži ako veľmi dobre čitateľná spätná väzba k vyhodnoteniu vzdelávacích aktivít a v neposlednom rade aj k vyhodnoteniu efektivity vynaložených finančných prostriedkov. Použiteľná je pri celom rade personálnych rozhodnutí (výber, odmeňovanie, postup, zaradenie do tímu, znižovanie stavov, preraďovanie, plánovanie nástupníctva a podobne) a v neposlednom rade pri formovaní firemnej kultúry.

Priebeh
-------

Skladá sa z niekoľkých krokov, ktoré tvoria logicky uzatvorený a opakujúci sa proces. Prvým krokom je príprava samotnej organizácie, definovanie cieľov a zámerov, informovanie všetkých zúčastnených strán. Ďalším krokom je dizajn samotného nástroja. Dizajn odráža momentálne potreby firmy a po čase sa môže, na základe zmeny zámeru resp. cieľa hodnotenia, modifikovať. Najčastejšie sa na získavanie 360-stupňovej spätnej väzby používajú dotazníky. Administrácia je možná s použitím papierových dotazníkov, resp. formou *online nástrojov* na to určených. Online administrácia má viacero výhod - je rýchlejšia, jednoduchšia, menej náročná na organizáciu a neposlednom rade do vysokej miery zaručuje *anonymitu* hodnotiteľov.

Hodnotení ohodnotia sami seba a následne nominujú vhodných hodnotiteľov. Po zozbieraní všetkých hodnotení a spracovaní výsledkov obdrží každý manažér prehľadnú individuálnu správu, ktorá tvorí základ pre poskytnutie verbálnej spätnej väzby zaškoleným pracovníkom. Cieľom spätnej väzby je správna interpretácia výsledkov. Slúži aj na to, aby sa každý hodnotený stotožnil s výsledkami hodnotení a získal motiváciu k rozvoju. Neoddeliteľnou súčasťou spätnej väzby je aj zostavenie plánu ďalšieho postupu pre každého hodnoteného.

Literatúra
----------

* Kubeš, M. Šebestová, Ľ.: *360stupňová zpětná vazba jako nástroj rozvoje lidí*. Grada Publishing, s.r.o. Praha, 2008. ISBN 978-80-247-2314-3
**Dagfinn Aarskog** (\* 10. december 1928, Ålesund, Nórsko – † 27. máj 2014) bol nórsky lekár – pediater, genetik a vysokoškolský pedagóg.

Životopis
---------

Medicínu študoval v Osle a Bergene. Následne nastúpil ako pediater na detskú kliniku v Bergene. Istý čas pôsobil v Johns Hopkins Hospital v Baltimore. V roku 1964 atestoval z pediatrie, o rok neskôr získal doktorát. V roku 1971 bol vymenovaný za profesora a vedúceho katedry, v roku 1974 atestoval z lekárskej genetiky. V rokoch 1885 – 1888 zastával funkciu dekana lekárskej fakulty. Bol prezidentom Európskej spoločnosti detskej endokrinológie. V roku 1992 mu bola udelená hodnosť rytiera rádu St. Olava.

Venoval sa najmä endokrinológii novorodencov, metabolizmu vápnika v ľudskom organizme, rastu a cytogenetike. Publikoval vyše 250 prác. Opísal familiárny syndróm charakterizovaný nanizmom, abnormálnou tvárou a abnormalitami genitálií a rúk (Aarskogov-Scottov syndróm).

Referencie
----------

1. ↑  SKADBERG, B et al.. *Minneord - Dagfinn Aarskog* [online]. Tidsskrift for Den norske legeforening, 2.9.2014, [cit. 2015-03-06]. Dostupné online. (nórsky)

Zdroj
-----

* KADLEC, Oskár (zostavovateľ) a kol.. *Encyklopédia medicíny*. [s.l.] : Asklepios, 1993–2004 (16. zv).

Autoritné údaje: * GND: 1069411124
* ISNI: 0000 0000 2719 2939
* LCCN: n82141444
* VIAF: 55195755
* WorldCat: lccn-n82141444
Graf funkcie absolútnej hodnoty reálnych čísel
**Absolútna hodnota** reálneho čísla *x* je hodnota *x* s odstráneným znamienkom. Takže napríklad 3 je absolútnou hodnotou čísla 3, ale aj -3. V matematike sa absolútna hodnota zapisuje ako {\displaystyle y=|x|}. V informatike a v matematike pri použití absolútnej hodnoty ako funkcie je bežnejší zápis {\displaystyle y={\mbox{abs}}(x)}.

Z geometrického pohľadu je možné definovať absolútnu hodnotu ako vzdialenosť bodu **a** od nuly. Pri takomto pohľade vyplynie i definícia absolútnej hodnoty komplexného čisla.

Reálne čísla
------------

Pre každé reálne číslo *a* je jeho *absolútna hodnota* {\displaystyle |a|} rovná:

{\displaystyle |a|={\begin{cases}a,&{\mbox{ak }}a\geq 0\\-a,&{\mbox{ak }}a<0\end{cases}}}

Ako je možné z uvedenej definície vidieť, absolútna hodnota bude vždy kladná alebo nulová, nikdy záporná.

Z geometrického pohľadu je možné definovať absolútnu hodnotu ako vzdialenosť bodu *a* na reálnej osi od nuly, alebo všeobecnejšie absolútna hodnota rozdielu dvoch reálnych čísel je vzdialenosť medzi nimi.

Absolútna hodnota má nasledujúce vlastnosti:

1. {\displaystyle |a|\geq 0}
2. {\displaystyle |a|=\max \left\{-a,a\right\}\,}
3. {\displaystyle |a|=\left|-a\right|\,}
4. {\displaystyle |a|={\sqrt {a^{2}}}}
5. {\displaystyle |ab|=|a|.|b|\,}
6. {\displaystyle \left|a^{n}\right|={|a|}^{n}\,} (pre každé prirodzené *n*)
7. {\displaystyle {\bigg |}{\frac {a}{b}}{\bigg |}={\frac {|a|}{|b|}}} (ak {\displaystyle b\neq 0})
8. {\displaystyle |a+b|\leq |a|+|b|} (trojuholníková nerovnosť)
9. {\displaystyle |a-b|\geq {\Big |}|a|-|b|{\Big |}}
10. {\displaystyle |a|\leq b\iff -b\leq a\leq b}
11. {\displaystyle |a|\geq b\iff a\leq -b\lor b\leq a}

Komplexné čísla
---------------

Pretože komplexné čísla netvoria usporiadanie, predchádzajúca definícia nemôže byť priamo zovšeobecnená aj na ne. Avšak vďaka tomu že platí

{\displaystyle |a|={\sqrt {a^{2}}}}
je možné formulovať nasledujúcu definíciu. Pre každé komplexné číslo

{\displaystyle z=x+iy\,}
je jeho **absolútna hodnota** |*z*| rovná

{\displaystyle |z|={\sqrt {x^{2}+y^{2}}}}.

Referencie
----------

1. 1 2 3  absolútna hodnota. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 30-31.
**Absorpčná kolóna** je druh absorbéra, ktorý sa používa na absorpciu plynov s použitím kvapalných absorbentov. V chemickom priemysle má tvar vysokého (až 50 m) kovového valca, do ktorého je zvrchu privádzaný tekutý absorbent a zospodu vháňaný plyn, z ktorého sa má oddeliť príslušná zložka. Nasýtený absorbent odteká spodkom valca, príslušná plynná zložka sa od neho v procese desorpcie oddelí a absorbent sa vracia do kolobehu. Zvyšný plyn je odsávaný cez vrchol (tzv. hlavu) kolóny.

Vzhľadom na čo najvyššiu efektivitu je snaha dosiahnuť maximálne nasýtenie absorbentu. K tomu je potrebný čo najväčší kontakt absorbentu s plynom, ktorý sa zabezpečuje rôznymi spôsobmi, podľa ktorých sa absorpčné kolóny delia:

* *sprchová kolóna* – rozprášenie absorbentu v kolóne
* *náplňová kolóna* – na rozptyl sa používajú vrstvy rôzne tvarovaných teliesok
* *etážová kolóna*

Zdroj
-----

* absorpčná kolóna. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 32.


|  |  |
| --- | --- |
| Portal | Chemický portál |
**Daedalia Planum** je planina na Marse na súradniciach 21.8°S 232.0°V, ktorá sa nachádza na južnej pologuli v juhozápadnej časti oblasti Tharsis. Na severe je rovina ohraničená štítovou sopkou Arsia Mons, severovýchodne sa nachádza Syria Planum, Sinai Planum a Solis Planum, ktoré od Daedalia Planum oddeľuje zlomový systém Claritas Fossae. Na juhu je to rovina Icaria Planum a Icaria Fossae, ktoré prechádzajú do hornatej oblasti Terra Sirenum. Na západe je prírodná hranica Sirenum Fossae a Memnona Fossae. Rovina sa rozkladá na území približne 1800 km2. Je veľmi členitá s mnohými lávovými prúdmi a malými krátermi. Nachádza sa tu 4 500 km široký impaktný kráter z noachiánskej epochy s miestom dopadu v Daedalia Planum.

Pozri aj
--------

* Areografia
* Zoznam nížin na Marse

Externé odkazy
--------------

* Mapa Google Mars - Daedalia Planum (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Daedalia Planum**
**Michal Bakuľa** (\* 23. august 1911, Málinec – † 21. október 1983, Bratislava) bol slovenský politický pracovník, verejný činiteľ.

Jeho otec Pavol Bakuľa, jeho matka Dorota rod. Gúgľová

Životopis
---------

V r. 1917 – 1924 navštevoval ľudovú školu a 1924 – 1926 večernú hospodársku školu v Málinci. Sprvu pracoval v robotníckych povolaniach na rozličných miestach, 1949 – 1951 vedúci roľníckeho oddelenia a 1951 – 1952 tajomník KV KSS v Banskej Bystrici, 1952 – 1954 vedúci tajomník KV KSS v Nitre, 1954 – 1955 prvý podpredseda Zboru povereníkov, 1955 – 1956 minister štátnej kontroly, 1956 – 1959 minister poľnohospodárstva a lesného hospodárstva, 1959 – 1960 predseda a 1960 – 1964 podpredseda Stredoslovenského KNV v Banskej Bystrici, 1964 – 1969 predseda Krajskej komisie ľudovej kontroly a štatistiky, 1969 – 1974 tajomník KV NF SSR v Banskej Bystrici.

V povojnovom období sa pričinil o obnovu národného hospodárstva, po februári 1948 o násilnú socialistickú kolektivizáciu poľnohospodárstva, v rozličných straníckych a verejných funkciách o upevnenie komunistického totalitného režimu na Slovensku.

Ocenenie
--------

* Za zásluhy o výstavbu (1955)
* Rad práce (1976)
* Rad Víťazného februára (1976) a i.

Literatúra
----------

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 49008
* GND: 105884492X
* SNK: 170749
* VIAF: 310697361
Symbol rozcestia O iných významoch výrazu *Livónsky rád* pozri *Livónsky rád (rozlišovacia stránka)*.

 
**Rád mečových bratov** (lat. Fratres miliciae Christi de Livonia) známy aj pod názvami **Rytieri meča**, **Livónsky rád** alebo **Livónski rytieri** zohral úlohu pri šírení kresťanstva v Livónsku (dnes súčasťou Lotyšska a Estónska). Rád mečových bratov bol založený v roku 1202 a zanikol v roku 1561.

Heraldika
---------

V erbe rádu sa nachádzajú červené skrížené meče a kríže v bielom poli.

Dejiny
------

Rád mečových bratov bol založený v roku 1202 v Rige podľa vzoru Rádu templárov rižským biskupom Albertom von Buxhoevden. Pápež Inocent III. ho v roku 1204 potvrdil a prikázal mu poslušnosť voči biskupom (čo rád ignoroval)[chýba zdroj]. Na čele Rádu mečových bratov stál doživotne volený veľmajster. Okrem rytierov, ktorí mali pochádzať z ušľachtilého rodu, Rád mečových bratov zjednocoval vojakov, mníchov a remeselníkov. Hlavným mestom Rádu mečových bratov bolo Viljandi (dnes Estónsko).

Počas niekoľkých rokov si Rád mečových bratov prisvojil celé Livónsko a časť Estónska. Pri ďalšej expanzii sa stále dostával do väčších konfliktov s okolitými baltskými kmeňmi, v roku 1236 utrpel veľkú porážku od spojených vojsk Semigalov a Samogitov neďaleko Šiauliai (v dnešnej Litve). Konflikty existovali aj so Svätou stolicou, ktorá Rádu mečových bratov vyčítala brutálny postup voči pohanom aj voči pokrsteným, a snahu starať sa viac o vlastný majetok ako o šírenie kresťanstva. 

V marci 1226 vydal vtedajší pápež Gregor IX. v Rimini Zlatú bulu, ktorou Rád nemeckých rytierov poveril šírením kresťanstva na území pohanských baltských Prusov. Preto došlo k únii Rádu Nemeckých rytierov s Rádom mečových bratov. Túto úniu potvrdil pápež Gregor IX. listinou Za zjednotenie dvoch Rádov z 30. mája 1237. Rád mečových bratov napriek tomu expandoval, okolo roku 1290 si prisvojil Kursko. 

Po roku 1525 vládol Rád mečových bratov samostatne v Livónsku, po zániku Livónska roku 1561 bol s konečnou platnosťou zrušený a zlúčený s Rádom nemeckých rytierov.

Pozri aj
--------

* Zoznam veľmajstrov Rádu mečových bratov
* Livónsko
* Rád nemeckých rytierov

Iné projekty
------------

Commons
* Spolupracuj na Commons Commons ponúka multimediálne súbory na tému **Rád mečových bratov**

Autoritné údaje: * GND: 4308849-1
* LCCN: n83203275
* VIAF: 316393131
* WorldCat: lccn-n83203275
**Ložisková geológia** alebo **ekonomická geológia** je geologická disciplína, ktorej úlohou je študovať zákonitosti vzniku, stavby, zloženia a rozšírenia ložísk nerastných surovín. Jej náplňou je aj riešenie vzťahov medzi ložiskovými akumuláciami a okolitým geologickým prostredím, stanovenie tvaru a tektonickej stavby ložísk, štruktúr a minerálneho obsahu ťaženej suroviny. Pri tom využíva znalosti ďalších vedných odborov ako je geochémia, mineralógia, geofyzika, petrológia a štruktúrna geológia, ktoré môžu byť užitočné pri pochopení, opise alebo ťažbe surovín.

Ložiskovú geológiu vykonávajú vedeckí odborníci – geológovia, je však i predmetom záujmu investorov, burzových analytikov a iných profesií ako sú banskí inžinieri, či environmentalisti, ktorí sa podieľajú na minimalizácii nepriaznivých vplyvov ťažby na životné prostredie.

Rozvoj ložiskovej geológie úzko súvisel so získavaním životných potrieb z prírodných nálezísk, je preto logicky výrazne naviazaná na baníctvo. Spočiatku išlo o čiastkové poznatky z baníckej praxe a prospekcie nerastných surovín, ktoré boli dedené a prenášali sa ústnym podaním. Prvé filozofické základy hypotéz vzniku rúd priniesli staroveké civilizácie. Jednými z prvých významných odborných diel zaoberajúcich sa problémami ložiskovej geológie boli práce Georgia Agricolu z prelomu 15. a 16. storočia. Prvé banské školy vznikli v priebehu 18. storočia v Jáchymove, Banskej Štiavnici a Freibergu. Ložisková geológia prešla v 18. a 19. storočí značným vývojom, ktorý súvisel s hľadaním základných geologických a prírodných zákonov. Od začiatku 20. storočia boli definované základné genetické modely ložísk a ich klasifikácie. Významnou bola práca Waldemara Lindgrena, ktorý zaviedol dodnes používanú genetickú klasifikáciu ložísk. Značný pokrok vo výskume priniesli nové metodiky, najmä výskum fluidných inklúzií, ale i termodynamické a počítačové modelovanie.

V priebehu vývoja sa geológia ložísk nerastných surovín postupne diferencovala na odbory so špecifickým zameraním, sú to najmä: 

* náuka o genéze ložísk nerastných surovín – študuje zákonitosti mechanizmu vzniku ložísk nerastných surovín
* systematická ložisková geológia – charakterizuje jednotlivé surovinové typy
* regionálna ložisková geológia – študuje a popisuje ložiskové pomery určitých geologických a hospodársko-právnych územných celkov
* metodika a metódy vyhľadávania a prieskumu ložísk – na základe ostatných odborov navrhuje vhodné vyhľadávacích a prieskumných prístupov
* výpočet zásob a banská geológia – sa zaoberá výpočtom zásob, vhodnosťou ťažby a dokumentáciou ložísk
* ekonomika nerastných surovín – sa zaoberá nerastnými surovinami vo vzťahu k hospodárstvu a ich hospodárnemu využívaniu

Referencie
----------

1. ↑  Oružinský, V. 1993: *Úvod do geológie ložísk rúd.* Univerzita Komenského, Bratislava, 127 s.
2. ↑  Rozložník, L. Havelka, J. Čech, F. Zorkovský, V. 1987: *Ložiská nerastných surovín a ich vyhľadávanie.* Alfa, Bratislava, 693 s.

|  |  |
| --- | --- |
| Portal | Portál vedy o Zemi |
**Absorpcia** je pohlcovanie, zoslabenie svetelných kvánt žiarenia atómami alebo molekulami pri jeho prechode určitým prostredím.

Je to proces, pri ktorom je energia fotónu (svetelného kvanta) pohltená látkou (napr. atómom), ktorého valenčné elektróny prechádzajú medzi dvoma úrovňami energie. Pohltená energia môže byť opäť vyžarovaná, alebo premenená na kinetickú energiu častíc (tepelnú energiu). Po zachytení uvoľneného elektrónu iným atómom sa energia premení na žiarenie, obyčajne inej vlnovej dĺžky. Tento jav sa označuje ako emisia žiarenia. Lineárny absorpčný koeficient vyjadruje relatívne zoslabenie intenzity svetla spôsobené absorpciou materiálom určitej hrúbky.

Voľné atómy sú v plynnom stave podľa Kirchhoffovho zákona schopné absorbovať žiarenie rovnakých vlnových dĺžok, aké samy vyžarujú. Najbežnejším príkladom takejto absorpcie sú Fraunhoferove čiary v slnečnom spektre, spôsobené absorpciou spojitého žiarenia Slnka voľnými atómami chladnejšieho plynového obalu Slnka.

Zdroj
-----

* Hajduk, A. Štohl, J. (Editori) 1987: *Encyklopédia astronómie.* Obzor, Bratislava, 759 s.
* absorpcia svetla. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 1999. 696 s. ISBN 80-224-0554-X. Zväzok 1. (A – Belk), s. 32.
**Michal Bacúrik** (\* 30. september 1914 Rožňava - † 21. október 1983 Banská Bystrica) bol slovenský speleológ.

Jeho otec Štefan Bacúrik, jeho matka Mária rod. Černáková

Životopis
---------

Do 1949 elektrikár a strojník v Harmaneckých papierňach, 1950-1958 správca Harmaneckej jaskyne, od 1959 pracovník Harmaneckých papierní. Venoval sa jaskyniarstvu najmä v okolí Dolného a Horného Harmanca, po objavení nových podzemných priestorov pokračoval v prieskumných prácach a spolupracoval pri zameriavaní Harmaneckej jaskyne, 1938 a 1956 objavil jej ďalšie nové časti, 1949-1950 sa zúčastnil na organizovaní a zabezpečovaní sprístupňovacích prác, po roku 1970 sa podieľal na prieskume krasových javov aj v iných častiach Harmaneckého krasu. Člen Klubu slovenských turistov a lyžiarov, od 1949 Slovenskej speleologickej spoločnosti, od 1970 spoluzakladateľ a člen jej oblastnej skupiny v Harmanci.

Ocenenie
--------

* Plaketa Správy slovenských jaskýň (1979)

Literatúra
----------

* BACÚRIK, Michal. In:  *Biografický lexikón Slovenska*. Zväzok I A – B. Martin : Slovenská národná knižnica; Národný biografický ústav, 2002. 638 s. ISBN 80-89023-16-9. S. 138.

Zdroj
-----

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * SNK: 147949
* VIAF: 7099156565732323500006